[image: ]
Pranešimas žiniasklaidai
2026 m. lapkričio 12 d. 

Šventiniam periodui įsibėgėjant: mados keičiasi, bet tautiečiai ištikimiausi dviem puošybos kryptims 
Sodrios spalvos, prabangios tekstūros, figūriniai eglučių žaisliukai ir unikalią namų istoriją pasakojantys akcentai – šių metų Kalėdų puošyboje susitinka naujausios interjero mados ir iš kartos į kartą perduodamos tradicijos. Nepaisant, lietuviško prekybos tinklo „Maxima“ atstovė pastebi –  nors kasmet atsiranda vis naujų kalėdinės puošybos tendencijų, tautiečiai dažniausiai renkasi nostalgišką klasikinį arba puošnų, karališką dekorą. 
Naujausiose tarptautinėse interjero tendencijų apžvalgose pabrėžiama, kad santūraus, sterilaus minimalizmo laikai jau praeityje. Baltus ir pilkus interjerus keičia šilti medžio tonai, sodrios spalvos, minkšti audiniai ir skirtingų faktūrų sluoksniai. Reikšmę praranda idealiai suderintos kompozicijos, o į pirmą planą iškyla unikali asmeninė namų istorija – turintys emocinę vertę ar tiesiog jaukumą kuriantys objektai ir įvairiausi akcentai. 
Pasak „Maximos“ Pramoninių prekių ir plataus vartojimo paslaugų pirkimo skyriaus vadovės Karolinos Grušauskaitės, tai matoma ir tautiečiams renkantis kalėdines puošmenas parduotuvėse. 
„Dekoro mados ir tendencijos keičiasi nuolat, tačiau pastaraisiais metais pastebime, kad prieš Kalėdas vis labiau išauga susidomėjimas dekoracijomis, keliančiomis aiškias emocijas. Vieniems tai – vaikystę primenantys meduoliai, saldainiai, raudonos ir baltos spalvų žaisliukai, kitiems – sodrios burgundiška ar karališka mėlyna spalvos, perlai ir aukso spindesys. Nors šios dvi pagrindinės dekoro linijos – jauki klasikinė ir puošniai prabangi karališka – ganėtinai skirtingos, jas abi vienija nostalgija ir noras namuose sukurti išskirtinę šventinę atmosferą“, – pasakoja K. Grušauskaitė. 
Klasikinės, nostalgiškos Kalėdos 
Klasikinės puošybos pagrindą sudaro žalia, raudona, balta ir auksinė spalvos. Šioje kryptyje dominuoja gerai atpažįstami kalėdiniai simboliai: meduoliai ir iš jų pagaminti nameliai, sausainiai, saldainiai, Kalėdų Seneliai, sniego seniai, elniai ir elfai. Tokiu principu papuošus kalėdinę eglutę, puikiai derės ne tik tradiciniai burbulai, bet ir įvairiausi žaisliukai. 
„Itin mėgstami lieka figūriniai žaisliukai, ypač populiarios įvairių gyvūnų formos. Tokius papuošimus tautiečiai dažnai renkasi pagal tai, kad konkretus žaisliukas jiems kažką primena ar tiesiog yra mielas. O vienais metais įsigytas papuošimas kitąmet sugrįžta ant eglutės jau turėdamas savo istoriją. Taip pamažu sukaupiama skirtingų, bet visiems šeimos nariams svarbių dekoracijų kolekcija“, – pastebi K. Grušauskaitė. 
Klasikinė dekoro kryptis pastebima ir šventinio stalo puošyboje: jai būdingi indai bei stalo tekstilė su kalėdiniais piešiniais, žaismingų formų, dažnai raudonos ir baltos spalvų. Jaukumą itin sustiprina šilta girliandų šviesa, žvakės, vainikai ir namuose išdėliotos įvairios šviečiančios dekoracijos. 
„Vienu mėgstamiausių šventinio laikotarpio pirkinių yra kaspinai – išaugančią jų paklausą stebime kiekvienų metų pabaigoje. Ilgi, ryškūs ir skirtingų spalvų bei medžiagų kaspinai puikiai tinka tiek klasikiniam, tiek karališkam dekorui. Jie gali tapti ne tik apgalvota tęstine namų interjero puošybos linija, bet ir atskirais, netikėtais akcentais, kurie pagyvina bet kurią namų erdvę“, – įsitikinusi K. Grušauskaitė. 
Karališkos nuotaikos kūrimo menas 
Prabangesnė ir puošnesnė karališko stiliaus dekoracijų linija Kalėdas nuspalvina burgundiška raudona ir sodriai mėlyna spalvomis, šampano bei perlų atspalviais, blizgančiais aukso akcentais. Tekstilėje tokį karališką jausmą kuria šilkas, satinas ir aksomas. 
„Šios puošybos krypties mėgėjai savo eglutes dažnai puošia dirbtinėmis gėlėmis, ypač rožėmis, dideliais spalvotais kaspinais, o žaisliukus renkasi gilesnių, sodresnių spalvų ir labiau šviesą atspindinčių paviršių. Taip papuoštos eglutės dažnai tampa ne vien pagrindiniu Kalėdų akcentu, bet ir viso kambario stilistikos tąsa, padedančia sukurti kone karališkų rūmų menės įspūdį“, – pasakoja K. Grušauskaitė. 
Visgi norint išvengti pernelyg didelio spalvinio chaoso, ekspertė pataria karališką nuotaiką kurti dekoravimui pasirenkant dvi pagrindines spalvas ir vieną jas papildantį metalo ar perlų atspalvį. Pavyzdžiui, burgundišką raudoną galima derinti su šampano spalva ir auksu, o sodrią mėlyną – su stiklu, sidabru ar perlais. 
Kalėdiniam stalui karališkos nuotaikos suteiks įmantrios stiklo taurės, raitytos žvakidės, balti su aukso krašteliu indai, subtiliai dekoruota keramika ir vienspalvė, bet išraiškingos faktūros tekstilė. Aksominės ar satininės pagalvėlės, minkšti pledai ir ilgesnės dekoratyvinės lemputės bei girliandos leidžia tokį puošybos stilių išlaikyti visuose namuose. 
„Šventinis laikotarpis tam ypač dėkingas, nes pastebėjome, kad jo metu tautiečiai linkę rinktis išraiškingesnius pirkinius nei kitu metų laiku. Tai pastebima ne tik dekoro, bet ir indų bei namų tekstilės kategorijose“, – pažymi K. Grušauskaitė. 
Kokios šventinės puošybos kryptys populiarios pasaulyje? 
Šiuo metu pasaulyje stebimas skandinaviško minimalizmo ir sterilaus, griežto interjero puošybos stilių silpnėjimas. Vietoje jų atsiranda daugiau skirtingų detalių, asmeninių daiktų bei dekoracijų, skirtingų faktūrų, laikmečių ir stilių akcentų. 
Daugiamilijoninę skaitytojų auditoriją turintis Jungtinių Amerikos Valstijų architektūros, dizaino ir interjero internetinis žurnalas „Houzz“, rugsėjo mėnesį apklausęs srities profesionalus, nustatė 5 pagrindines vyraujančias namų dizaino kryptis: interjero „šiltumas“ vietoje atskirų akcentų jau yra tapęs jo pagrindu, populiarėja „sluoksniuoti“, per kurį laiką natūraliai susiformavę stiliaus akcentai, interjero „charakteris“ ir žmogaus asmeniškumas jau yra svarbesni už tobulą dizainą. Į madą vėl sugrįžta natūralios medžiagos, o namai projektuojami taip, kad galėtų keistis kartu su jo gyventojais. 
Žurnalo ekspertų vertinimu, artimiausioje ateityje dekoruojant namus dar labiau stiprės šiltų, natūralių ir malonių liesti medžiagų poreikis, o skirtingi, per laiką sukaupti daiktai, objektai bei akcentai kurs intymų ir jaukų interjero „chaosą“. 
Tam pritaria ir prancūzų žurnalas „Elle“, išskyręs kelis namų dizaino ir puošybos elementus, kurie iš šio šventinio laikotarpio persikels ir į 2027-uosius metus. Pasak žurnalo ekspertų, gerokai ilgiau nei vieną sezoną išliks prabangi ir maloni liesti tekstilė, jaukūs, šiltų spalvų miegamieji, originalūs, bet funkcionalūs ir praktiški dizaino sprendimai bei kolekcininko principu kuriami namai, tolstant nuo įspūdžio, kad visi baldai ir dekoracijos buvo pristatyti vienu metu iš vieno salono. 
„Atsižvelgiant į šias tendencijas, šventiškai ir madingai dekoruoti namus dabar yra kaip niekad paprasta – reikia tiesiog išsirinkti sau mieliausius daiktus, objektus, akcentus, tekstūras ir spalvas bei nebijoti išlaisvinti fantazijos. Nebereikia laikytis vieno stiliaus ar griežtų taisyklių. Pasipuošę taip, kaip geidžia širdis, ne tik sukursite unikalią savo namų interjero istoriją, bet ir patys joje jausitės puikiai. O gera savijauta, džiaugsmas ir namų jaukumas juk yra svarbiausia ne vien per šventes“, – pastebi K. Grušauskaitė. 

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 

